2. Asissen n wannar 2.1. Aɣerbaz amezwaru ƐEMMARIN Ɛissa d aɣerbaz amenzu i yellan di Mceddala yettuneḥsaben d tamnaḍt n leqbayel. Yeldi deg useggas n 1971. Tanemhalt-is d massa AWDIƐ Wahiba tesɛa tirmit deg uɣerbaz agi kraḍ n yiseggasen, llan deg-s azal n 450 n yinelmaden, tuget-nsen d leqbayel maca llan kra n waɛraben.Ma d iselmaden llan azal n 17 sin seg-sen d aɛraben. Deg ayen yarzan ixeddamen s umata ama d wid n tedbelt neɣ usečču d wid i yetɛassan inelmaden deg ubaraz 16 tuget deg-sen d leqbayel. Nerra lewelha-nneɣ ɣer yixeddamen i wakken ad nẓer ma sɛan tazrirt ɣef yinelmaden ladɣa ixeddamen yettmeslayen taɛrabt. Deg ayen yerzan tizeqqiwin llant 14, yal aswir yeṭṭef snat. Seg-sent nefren snat n tzeqqiwin deg uswir wis sin.